Reakcie na Božie uzdravujúce milosrdenstvo

Božie uzdravujúce milosrdenstvo by malo byť povinným čítaním pre každého, kto sa túži stretnúť so živou, radostnou a uzdravujúcou tvárou Otca milosrdenstva. Keď sa zameriate na Božie milosrdenstvo v Písme a v životoch svätých, hlbšie pochopíte Božiu lásku k vám a uzdravenie, ktoré vám Božie milosrdenstvo túži poskytnúť.

Dr. Scott Hahn, autor a teológ

Božie uzdravujúce milosrdenstvo je skvost vsadený do Svätého písma a posvätnej Tradície. Kathleen Beckmanová nám poskytla útechu Pravdy, ktorou je Ježiš. Vtelené Milosrdenstvo nás prostredníctvom stránok tejto knihy pozýva, aby sme sa k nemu vrátili a nebáli sa povedať „áno“ jeho ponuke milosrdného a nadovšetko hojného uzdravenia našich myslí a sŕdc, našich tiel a duší. Prečítajte si túto knihu, obnovte a posilnite sa vo viere, v nádeji a láske.

Mons. David Kagan, biskup diecézy Bismarck, Severná Dakota

Božie uzdravujúce milosrdenstvo je dielo zasluhujúce si chválu. Kathleen Beckmanová vykreslením hlbokého Božieho milosrdenstva odviedla skvelú prácu. Zároveň čitateľa vyzýva a vedie k tomu, aby sa na konci každej kapitoly zapojil do osobnej reflexie. Okrem toho, že v knihe predstavuje niekoľko „profilov milosrdenstva“, ten, kto ju bude čítať, by mal zakúsiť hlboký pocit nádeje a hlbšie pochopenie uzdravujúcej sily Božieho milosrdenstva.

Mons. Stephen Doktorczyk, úradník Svätej stolice, Vatikán

Inšpirované dielo o víťazstve Božieho uzdravujúceho milosrdenstva! Ako je vyjadrené v tejto knihe, autentické milosrdenstvo, s ktorým sa stretávame skrze pokoru, nás vyslobodzuje z otroctva vlastného hriechu a umožňuje nám oslobodzovať iných − prostredníctvom nášho vlastného prejavenia Božej lásky a odpustenia. Biblické cvičenia v tejto knihe vás privedú k uzdravujúcemu stretnutiu s Otcom milosrdenstva. Milosrdenstvo ozrejmujú dve skutočnosti: prvou je, že sme hriešnici, ktorí potrebujú odpustenie. Druhou skutočnosťou je, že Boh je vždy milosrdný, keď uznáme svoje zlyhania a potreby a obrátime sa k nemu s prosbou o uzdravujúci dotyk.

Dan Burke, výkonný riaditeľ, Národný katolícky register, služba EWTN

Nádherná kniha, bohatá na postrehy a inšpiráciu! Božie uzdravujúce milosrdenstvo, napísané pre Jubilejný rok milosrdenstva, bude mať trvalú hodnotu. Vo svete, ktorý nesprávne chápe milosrdenstvo – mysliac si, že tento pojem znamená tolerovanie zla, pretože Boh vždy odpúšťa –, Kathleen Beckmanová ponúka praktické rady zo svojej vlastnej skúsenosti a z mnohých ďalších zdrojov, ktoré nám ukazujú, ako nájsť uzdravenie a pokoj prostredníctvom praktizovania milosrdenstva. Obzvlášť užitočné sú príbehy o milosrdenstve v praxi a „List od Boha pre teba“ zo spisov svätej Faustíny, svätého Pátra Pia a ďalších.

James Kubicki, S.J., autor bestsellerov, národný riaditeľ Apoštolátu modlitby

Pozoruhodná kniha! Pápež František pozval svet na hlboké stretnutie s Kristovými ranami, vďaka ktorým sa uzdravia naše vlastné rany. Ako sa to môže stať? Božie uzdravujúce milosrdenstvo je praktickým sprievodcom, ako sa odovzdať Božiemu milosrdenstvu, ktoré mení všetko na tomto svete i vo večnosti. Túto knihu darujem mnohým ľuďom.

Kathryn Jean Lopezová, redaktorka, National Review Online

Kathleen Beckmanová, používajúc obraz „lúčov milosrdenstva“, ktoré zaplavujú toľké situácie ľudskej biedy, v spojení s mocnými slovami svätých a nedávnych pápežov, poskytuje hlboký zdroj pre všetkých, ktorí túžia prijať milosrdnú Božiu lásku hlbším spôsobom. S modlitbou spojené čítanie Božieho uzdravujúceho milosrdenstva premení mnohé srdcia a životy.

Rev. Richard J. Gabuzda, výkonný riaditeľ, Inštitút pre kňazskú formáciu

Božie uzdravujúce milosrdenstvo je pozvaním na uzdravujúce stretnutie s Otcovým milosrdenstvom. Beckmanová píše so súcitom, odovzdávajúc múdrosť získanú zo svojich osobných skúseností. To vám otvorí dvere, aby ste sa na svoj život pozreli cez Pánovo milosrdné srdce. Táto kniha vám pomôže oslobodiť sa od vecí, ktoré vám bránia prijať Božiu milosrdnú lásku.

Rev. John Rozembajgier, prorektor Vysokej školy liberálnych štúdií,
Pápežské kolégium Josephinum

Božie uzdravujúce milosrdenstvo je aktuálne dielo, ktoré svedčí o uzdravujúcej sile Božieho milosrdenstva. Prostredníctvom Svätého písma a životov svätých Beckmanová znovu a znovu opakuje, že Otcovo milosrdenstvo je spôsobom života a uzdravujúcim prostriedkom. Čitateľov vedie po ceste hlbšieho pochopenia daru Božieho milosrdenstva, ktorý má schopnosť premieňať.

Bryan Thatcher M.D., zakladateľ Eucharistických apoštolov Božieho milosrdenstva

Copyright © Sophia Institute Press, 2015

Box 5284, Manchester, NH 031 08, USA

www.SophiaInstitute.com

Copyright © 2015 by Kathleen Beckman

All rights reserved.

This Slovak edition published in arrangement with Sophia Institute Press through Riggins Rights Management.

Toto slovenské vydanie vyšlo po dohode so Sophia Institute Press prostredníctvom Riggins Rights Management.

z amerického originálu: God’s Healing Mercy: Finding Your Path to Forgiveness, Peace, and Joy

Pôvodnému americkému vydaniu Mons. Kevin W. Vann, J.C.D., D.D., Bishop of Orange, udelil 23. septembra 2015 Imprimatur.

Vydal: © Zachej.sk, 2023

Preklad: © Hana Maťová

Grafika: © Bookwork.sk

Jazyková korektúra: Michaela Gočalová

Citácie sú uvedené podľa:

Biblia – Starý a Nový zákon, Katolícky preklad, SSV, 2016

Katechizmus Katolíckej cirkvi, SSV, 2017

ISBN 978-80-8211-516-4 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom)
bez súhlasu vlastníka autorských práv.

Pátrovi Raymondovi Skoneznemu, S.T.L., S.S.L.,

môjmu duchovnému otcovi a učiteľovi
počas dvadsiatich piatich rokov.

Elle Simone Beckmanovej,

našej prvej vnučke,
ktorú zverujeme Božiemu milosrdenstvu.

„Veríme, že nás Ježiš môže uzdraviť
a prebudiť zo smrti?“

Pápež František

Predslov

Existuje mnoho inšpiratívnych správ o udalostiach týkajúcich sa svätého Jána Máriu Vianneyho, patróna kňazov. Ako farár (curé) vo farnosti Ars vo Francúzsku okrem vyučovania, kázania a starostlivosti o chudobných denne trávil jedenásť až šestnásť hodín v spovednici. Jedného dňa sa za ním vybrala istá žena. Keď zbadala rady ľudí čakajúcich na spoveď, spýtala sa jedného z nich na odhadovaný čas, kým prídu na rad. „Približne tri dni,“ znela odpoveď. Žena sa nevedela dočkať, a tak vošla do kostola, pokľakla pred oltárom na kolená a začala sa modliť. Po tom, ako svätý farár dospovedal, ospravedlnil sa ďalšiemu kajúcnikovi, ktorý stál v rade, podišiel k žene a povedal: „Bude spasený.“

Neverila mu. Ako vyšlo najavo, manžel utrápenej ženy bol hodnostárom počas Francúzskej revolúcie. Podľahol zúfalstvu, vyšiel na most a skočil z neho, pričom po náraze do vody zomrel. Právom sa teda obávala o jeho večnú spásu. Svätý Ján Mária Vianney jej vysvetlil, že počas pádu z mosta si muž vzbudil úkon kajúcnosti. Vdova zostala zmätená, pretože jej manžel nežil ako katolík.

Kňaz sa jej opýtal: „Spomínaš si, ako si si doma postavila kaplnku našej preblahoslavenej Matky?“

„Áno,“ odvetila.

„Stál tomu tvoj muž v ceste?“ „Nie,“ odpovedala žena.

„Nuž, práve skrze túto jeho otvorenosť Pán pôsobil a podnietil ho, aby si tesne pred smrťou vzbudil ľútosť.“

Tento príbeh by v nás mal vzbudiť nádej; no mal by tiež slúžiť ako mocný príklad Pánovho bezhraničného milosrdenstva, ktoré ponúkal od začiatku svojho verejného účinkovania. Vyzýva nás, aby sme naň odpovedali. Zdá sa, že nám na cestu dáva aj smerovníky. Najnovší prichádza v podobe Ježišových zjavení poľskej rehoľnej sestre Faustíne Kowalskej, ktoré sa začali krátko pred začiatkom druhej svetovej vojny. V tejto sérii zjavení Ježiš povedal, že si želá nastoliť veľký čas Božieho milosrdenstva – vyliať svoju milosrdnú lásku na svet nevídaným spôsobom. Sestre Faustíne adresoval slová: „V Starom zákone som posielal k svojmu ľudu prorokov s výstrahami. Dnes posielam teba k celému ľudstvu so svojím milosrdenstvom. Nechcem trestať ubolené ľudstvo, ale túžim ho uzdraviť a privinúť si ho na svoje milosrdné srdce.“

Potom ju požiadal, aby dala namaľovať obraz Božieho milosrdenstva, aby ho mohol videl celý svet – v podobe Ježiša oblečeného v bielom, s lúčmi červenej a bielej farby, vyžarujúcimi z jeho milosrdného srdca a symbolizujúcimi krv a vodu, ktoré vytekali z jeho boku. Práve toto Božie milosrdenstvo, prýštiace zo srdca horiaceho láskou k celému ľudstvu, chce Ježiš vyliať na svet v tomto jedinečnom čase milosrdenstva.

Spomínaný čas Božieho milosrdenstva sa ešte zintenzívnil, keď z toho istého Poľska, zápasiaceho pod nadvládou ateistického komunizmu, Boh povolal svätého Jána Pavla II., pápeža milosrdenstva. Karolovi Wojtylovi ako krakovskému arcibiskupovi boli dobre známe posolstvá Božieho milosrdenstva, ktoré od Ježiša dostala sestra Faustína. Milosrdenstvo bolo dôležitou témou jeho pontifikátu. V roku 1980 najvyšší veľkňaz napísal svoju encykliku o Božom milosrdenstve Dives in misericordia, v preklade „Bohatý na milosrdenstvo“. V nej pápež zdôraznil, že Božie milosrdenstvo nie je len odpoveďou na mnohé neduhy dnešného ľudstva, ale aj samotným poslaním Cirkvi a každý jej člen má byť nástrojom Božieho milosrdenstva pre všetkých, s ktorými sa stretáva. Uviedol: „Dnešný človek sa často s veľkou úzkosťou pýta seba samého, ako by sa dali riešiť tie desivé rozpory, ktoré sú na svete nahromadené a zasahujú do života ľudí. V mene ukrižovaného Ježiša Krista, v duchu jeho mesiášskeho diela, ktoré v dejinách ľudstva stále trvá, pozdvihujeme svoj hlas a prosíme, aby sa v tejto historickej dobe znova zjavila tá láska, ktorá je v Otcovi, a aby sa pôsobením Syna i Ducha Svätého stala zreteľne prítomnou v terajšom svete a mocnejšou nad každé zlo, mocnejšou, než je hriech a smrť.“ (č. 15)

Misia Božieho milosrdenstva bola jadrom pápežského úradu svätého Jána Pavla II. natoľko, že v roku 2000 kanonizoval sestru Faustínu a vyhlásil druhú veľkonočnú nedeľu za Nedeľu Božieho milosrdenstva, čím splnil konkrétnu Ježišovu požiadavku, predloženú sestre Faustíne.

Pápež František nedávno vyzýval na rok milosrdenstva slovami: „Milosrdenstvo je nosným pilierom života Cirkvi. Celé jej pastoračné konanie má byť preniknuté nehou, s ktorou sa obracia na veriacich; nič z jej ohlasovania a z jej svedectva pred svetom sa nezaobíde bez milosrdenstva. Dôveryhodnosť Cirkvi vedie cez milosrdnú a súcitnú lásku. Pre Cirkev opäť nastal čas ujať sa radostnej zvesti o odpustení. Je čas vrátiť sa k tomu, čo je podstatné, aby sme na seba vzali slabosti a ťažkosti našich bratov. Odpustenie je silou, ktorá kriesi človeka do nového života a vlieva odvahu hľadieť do budúcnosti s nádejou.“ (Misericordiae vultus, 10)

Jubilejný rok milosrdenstva pozýva každého z nás, aby sme otvorili svoje srdce, aby sme prijali a zakúsili Božie milosrdenstvo, ktoré uzdravuje a prináša pokoj. Kniha Božie uzdravujúce milosrdenstvo vás povedie k stretnutiu s milosrdnou láskou. Začítajte sa do stránok knihy, kde nájdete príklady mnohých svätých, ktorí, podobne ako svätý Ján Mária Vianney, objavili cestu Božieho milosrdenstva ako cestu pravej radosti, pokoja a uzdravenia.

Tí z nás, ktorí sú duchovnými pastiermi alebo sú zapojení do pastoračnej služby na akejkoľvek úrovni, zakúsili potrebu a dar Božieho milosrdenstva vo svojich životoch a v životoch tých, ktorým slúžia. Určite je to i moje svedectvo tridsiatich štyroch rokov služby katolíckeho kňaza (vrátane desiatich v pozícii biskupa) a dôvodom, prečo som vďačný za Kathleenine spisy. Ide o veľmi čítavú a zrozumiteľnú syntézu reality daru Božieho milosrdenstva, dobre vyjadrenú v životoch svätých a našich pápežov, svätého Jána Pavla II. a pápeža Františka.

Mons. Kevin W. Vann, J.C.D, D.D.

Biskup diecézy Orange

Úvod

Milosrdná prozreteľnosť

V roku 2014 vydal tím vydavateľstva Sophia Institute Press moju knihu Praying for Priests: A Mission for the New Evangelization (Modlitby za kňazov: Misia pre novú evanjelizáciu). Súčasne s knihou, s podporou Svätej stolice začala skupina kňazov a laických lídrov s novým apoštolátom: Nadáciou modlitieb za kňazov (www.foundationforpriests.org). V dôsledku toho som veľa času trávila cestovaním, čo bolo reakciou na dopyt po konferenciách a rekolekciách pre kňazov i laikov. Záujem o kňazské obnovy, modlitby príhovoru a duchovné materstvo a otcovstvo bol taký veľký, že som stratila prehľad o počte miest a krajín, ktoré som navštívila. Za uplynulý rok som stretla neuveriteľne veľkorysých katolíkov, ktorí milujú našich kňazov a túžia prijať dôležité pozvanie k duchovnému materstvu a otcovstvu pre duchovenstvo.

Vyhradila som si v kalendári priestor v mesiaci jún, aby som sa mohla zúčastniť na istom podujatí v Ríme, ktoré však bolo preložené na neskôr. S radosťou som si pomyslela, že Prozreteľnosť sa postarala o to, aby som v júni mohla mať dovolenku.

Druhý májový týždeň v roku 2015 som viedla diecézne kňazské rekolekcie v Montane a potom som odletela na univerzitu v Ave Maria,¹ aby som vystúpila na Mariánskej eucharistickej konferencii. Tam som sa ubytovala v univerzitnom byte neďaleko krásneho oratória, aby som sa pomodlila a pripravila na svoju otváraciu prezentáciu.

Vtom som dostala e-mail od Charlieho McKinneyho, riaditeľa vydavateľstva Sophia Institute Press: „Mali by ste záujem pracovať na novej knihe súvisiacej s Jubilejným rokom milosrdenstva? Museli by sme však konať rýchlo.“ Bolo to 15. mája 2015. Rok milosrdenstva sa mal začať 8. decembra 2015 a Charlie potreboval dostatok času na vydanie knihy. Dokázala by som za dva mesiace napísať knihu o Božom milosrdenstve? Napísanie predchádzajúcich kníh mi trvalo roky. Po rozhovore s mojím duchovným sprievodcom som pozvanie od vydavateľstva prijala. To si však vyžadovalo, aby som v júni a v júli na plný úväzok študovala, modlila sa a písala. Čas, ktorý mal byť dovolenkou, nakoniec znamenal pohrúženie sa do práce o Božom milosrdenstve. Prozreteľnosť sa stará, no je potrebná aj obeta.

Božie milosrdenstvo
si vyžiadalo obetu kňaza

Pán pre túto knihu vyžadoval aj obetu trpiaceho kňaza. Zatiaľ čo píšem, kňaz, ktorý veľkodušne slúžil ako môj duchovný vodca v rokoch 1992 až 2008, visí medzi životom a smrťou na jednotke intenzívnej starostlivosti kardiocentra v nemocnici Hoag v Newport Beach v Kalifornii. Je mojím duchovným otcom, kňazom, ktorý, ako verím, pomohol zachrániť moje manželstvo a rodinu po dvoch traumatických udalostiach, ktoré nás takmer rozdelili. Tento kňaz bol pre moju rodinu ako božský lekár. Keď som mu o tejto knihe povedala, bol nadšený.

Spoločne sme viedli modlitebné púte do Poľska; dvakrát sme navštívili Sanktuárium Božieho milosrdenstva v Krakove. So spoločenstvom Magnificat sme každoročne organizovali diecézne konferencie o Božom milosrdenstve, na ktorých sa zúčastnilo niekoľko tisíc účastníkov. Posledná konferencia sa konala cez víkend, keď zomrel pápež Ján Pavol II., na vigíliu Nedele Božieho milosrdenstva v roku 2005. V ten večer som u seba doma usporiadala večeru pre renomovaných rečníkov, ktorí prišli na konferenciu. Spoločne sme prežili nezabudnuteľnú skúsenosť z prežívania smrti pápeža Božieho milosrdenstva, Jána Pavla II.

Otec Raymond Skonezny, S.T.L., S.S.L., 10. júna 2015 nastúpil do nemocnice na otvorenú operáciu srdca. O osem týždňov neskôr zostáva pre komplikácie na jednotke intenzívnej starostlivosti. Dvakrát takmer zomrel. Strávila som tieto týždne písaním, modlitbou a navštevovaním otca v nemocnici tak často, ako sa len dalo. Písanie tejto knihy bolo intenzívnou prácou lásky.

Pri jednej z návštev, práve keď mu intravenózne podávali morfium, som sa chcela presvedčiť o jeho duchaprítomnosti po prekonanej operácii. Povedala som: „Otče, som na desiatej z dvanástich kapitol knihy o milosrdenstve.“ Okamžite odpovedal: „Ó, áno, Božie milosrdenstvo! Všetko je to o úžasnom Božom milosrdenstve! Povedz to všetkým! Milosrdenstvo – všetci potrebujeme Božie milosrdenstvo. Milosrdenstvo robí všetko nádherným.“ Jeho nadšenie pramenilo z mystického zážitku Božieho milosrdenstva, keď bol na pokraji smrti a takmer zomrel. Otec v čase, keď sa mu zastavilo srdce, videl červené a biele lúče Božieho milosrdenstva, prýštiace z Ježišovho srdca. Zažil tiež pravdy, ktoré vyznávame v Kréde. Keď sa prebral, bol prekvapený, že je ešte na zemi (vďaka pohotovostnej lekárskej starostlivosti).

Keď nedávno dvaja norbertínski kňazi z opátstva svätého Michala slávili svätú omšu v jeho izbe na jednotke intenzívnej starostlivosti, náhle sa prebral z trojdňovej kómy. Presne v čase konsekrácie Eucharistie sa začal modliť modlitby premenenia, ktoré sa denne modlil počas päťdesiatich rokov svojho kňazstva. Po tejto mimoriadnej svätej omši už nikdy neupadol do kómy.

Úlohu, ktorá mi bola zverená, som dokončila. Niekedy som písala cez slzy smútku nad intenzívnym utrpením môjho duchovného otca. Otec Skonezny obetoval svoju telesnú agóniu za toto dielo, aby si ty, drahý čitateľ, mohol prijať Božie uzdravujúce milosrdenstvo.

Je tu ešte ďalší kňaz, monsignor Stephen Doktorczyk, bez ktorého by táto kniha nebola dokončená načas. Pracujúc vo svojej kancelárii v Ríme, bol pri práci na tejto knihe redaktorom a teológom, a k jej napísaniu tiež prispel svojimi modlitbami. Monsignor Doktorczyk bol seminaristom v Ríme v čase pontifikátu poľského pápeža a je jeho duchovným synom. Na púti do Poľska v roku 2011 sme sa spolu modlili v Sanktuáriu Božieho milosrdenstva v Krakove.

V neposlednom rade viacero inšpirácií pre toto dielo poskytol ďalší duchovný syn svätého Jána Pavla II., otec Ján Rozembajgier. Otec Rozembajgier umiestnil rukopis knihy a Zázračnú medailu na oltáre v zázračných svätyniach vrátane Arsu, Chartres, Lúrd, Fatimy, Lisieux, Avily počas svojej skupinovej púte uzdravovania po Európe – prosiac Pána, aby lúče uzdravujúceho milosrdenstva boli požehnaním pre čitateľov tohto diela.

Berúc do úvahy všetko, čo Kristus požadoval k vydaniu tejto knihy, som presvedčená, že má pre teba pripravenú zvláštnu milosť. Nech ťa tieto stránky privedú k stretnutiu s Božím uzdravujúcim milosrdenstvom!

Kathleen Beckmanová, L.H.S

28. augusta 2015, v deň spomienky na svätého Augustína

Ako čítať túto knihu

Toto dielo má byť príručkou osobnej reflexie alebo skupinovej duchovnej obnovy. Zahŕňa duchovné cvičenia pre vnútorné uzdravenie, založené na Božom milosrdenstve vo Svätom písme a v životoch svätých.

Desať životných pravidiel učeníka milosrdenstva

1. Rozhodnem sa veriť a dôverovať Božiemu milosrdenstvu.
2. Budem prežívať prítomný okamih vKristovej milosrdnej láske.
3. Budem sa pevne pridŕžať jedného z tajomstiev milosrdenstva: modlitby.
4. V Eucharistii budem vidieť svoju jedinú silu a zdroj milosrdenstva.
5. Budem uplatňovať múdrosť milosrdenstva: múdrosť kríža.
6. Budem verný svojmu poslaniu v Cirkvi ako svedok Božieho milosrdenstva.
7. Budem hľadať pokoj, ktorý svet nemôže dať, a spočívať v Božej milosrdnej láske.
8. Budem vykonávať svätú misiu obnovou v Duchu a skutkami milosrdenstva.
9. Budem hovoriť jediným jazykom a nosiť jedinú uniformu: milosrdenstvo.
10. Budem prechovávať osobitnú lásku k Márii, Matke milosrdenstva

Mariánska predpríprava

Mária, Matka milosrdenstva, pripravuje cestu k uzdraveniu

Bez Máriinej spolupráce s milosťou by sme nemali Božie milosrdenstvo. Mária nám nielenže dáva Ježiša, ale pomáha nám načúvať srdcom, počuť Ježišov hlas a prijímať jeho milosť. Pomáha nám znovuobjaviť Božie uzdravujúce milosrdenstvo. Sedieť pri nohách Ježiša − Učiteľa je základom pre uzdravujúce stretnutie.

• Máriina viera pomáha uzdravovať našu neveru.

• Máriina pokora pomáha uzdravovať našu pýchu.

• Máriina vnímavosť pomáha liečiť náš vzdor.

• Máriina nádej pomáha uzdravovať našu skľúčenosť.

• Máriina láska pomáha uzdravovať našu skleslosť.

• Máriino milosrdenstvo pomáha uzdravovať naše rany.

• Máriina odvaha nám pomáha zabíjať našich goliášov (pozri 1 Sam 17).

Kontemplatívni ľudia v akcii: poslucháči a vojaci

Mária, Matka milosrdenstva, je vzorom kontemplácie v akcii. Panna Mária vie, ako sedieť pri nohách Majstra, ako naladiť svoje srdce na vôľu Boha Otca a ako prebývať vo svojom Ženíchovi, Duchu Svätom. Načúvanie Bohu je základom toho, ako sa stať Kristovým vojakom. Učeníctvo je boj; modlitba je tým, čo drží našu duchovnú výzbroj pokope. Kto iný než Mária nám môže pomôcť prijať plnosť Božieho milosrdenstva?

Moderný život je plný rozptýlení, ktoré nás vyčerpávajú. Mária nám pomáha stať sa kontemplatívnymi, a zároveň aktívnymi: poslucháčmi a vojakmi Krista. Panna Mária nás vyzýva, aby sme sa utiahli do ústrania v modlitbe spolu s jej synom Ježišom, aby nás mohol požehnať, osvietiť, uzdraviť a posilniť na cestu. Ježiš nás pozýva prijať jeho milosrdnú lásku slúžiacu na uzdravenie, svätosť a šťastie.

Či už čítaš túto knihu pre inšpiráciu alebo ti slúži ako návod na osobné alebo skupinové duchovné cvičenia na získanie hojnej milosti, ktorú má Boh pre teba pripravenú, s radosťou ti teraz predstavujem jedinečný tím, ktorý ťa povedie týmito duchovnými cvičeniami.

Tvoj osobný tím duchovných cvičení

• Večný Otec, ktorý ťa drží vo svojej všemohúcej dlani.

• Ježiš, tvoj božský lekár, uzdravovateľ a obnovovateľ.

• Duch Svätý, tvoj božský učiteľ a posvätiteľ.

• Mária, tvoja milosrdná Matka, ktorá ťa vedie, chráni, sprevádza a modlí sa za teba.

• Svätí uvedení v tejto knihe, tvoj tím orodovníkov.

Milosti, o ktoré máš prosiť

• Aby si prijal uzdravujúce milosrdenstvo Otcovho požehnania.

• Aby si prijal uzdravujúce lúče Ježišovho milosrdného srdca.

• Aby si prijal dary milosrdenstva Ducha Svätého a bol tak väčšmi disponovaný na prijímanie lásky.

• Aby si sa stal novým stvorením so srdcom ochotným slúžiť ako Panna Mária.

• Aby si sa tak ako svätí stal nádobou Božieho milosrdenstva pre druhých.

Koniec ukážky